Jaapani eriskummalised telemängud köidavad pilku isegi siis, kui sa midagi jutust aru ei saa. Ühel õhtul jälgisin TVst mängu, kus põhiline aur läks sellele, et osalevad tüdrukud hirmust kiljuma panna. Selleks oli puukasti  pandud madu, mida neiud pidid läbi augu katsuma, või siis jällegi oli mingist kahtlasest ollusest valmistatud sushi. Kui üks miniseelikus beib oli toitu maitsnud ja paar koledat näoilmet teinud, hakkas saate keskealisest meesterahvast juht teda selle eest hariliku toasussiga vastu pead taguma. Seejärel asus saatejuht isuga sedasama kahtlast sushit manustama, samas justkui kogemata muudkui toidutükke tüdrukute suunas suust välja läkastades, nii et nood vastikusest taas kiljuma lõid ja ringiratast mööda  stuudiot ringi jooksid, üksteisega kokku põrgates. Selline lõbus, perekeskne meelelahutus siis.